Skepsis (yhdistys)

Skepsis ry on vuonna 1987 perustettu suomalainen tieteellinen yhdistys ja skeptikkojärjestö. Yhdistyksen tarkoitus on edistää kriittistä ajattelua sekä tieteeseen ja järkeen perustuvaa käsitystä maailmasta. Yhdistyksen mukaan kiisteltyjä tai erityisen poikkeuksellisia väitteitä tulisi tarkastella tieteen keinoin. Yhdistys myös ylläpitää tällaisesta toiminnasta kiinnostuneiden ihmisten verkostoa, järjestää kokouksia ja keskustelu- ja luentotilaisuuksia sekä harjoittaa tiedotus- ja valistustoimintaa. Yhdistys on poliittisesti, aatteellisesti sekä uskonnollisesti sitoutumaton.

Yhdistys julkaisee neljästi vuodessa ilmestyvää Skeptikko-lehteä, joka on saanut vuosittain opetus- ja kulttuuriministeriön jakamaa kulttuurilehtiavustusta, sekä myöntää vuosittaista Huuhaa-palkintoa ansioituneelle huuhaan edistäjätaholle. Skepsis on julkaissut myös paranormaaleja ilmiöitä ja näennäistieteellisiä väitteitä käsitteleviä kirjoja. Yhdistys järjestää kuukausittain yleisölle avoimia luentoja ja keskustelutilaisuuksia. Skepsis on omalla osastollaan useana vuotena osallistunut jokasyksyisiin rajatietoon keskittyviin Hengen ja Tiedon messuihin.

Alusta alkaen yhdistyksen toiminta on painottunut käytännön tutkimuksen sijaan näennäistieteiden haastamiseen. Skepsis on luvannut 20 000 euron palkinnon sille, joka tuottaa paranormaalin ilmiön Skepsiksen järjestämissä testioloissa. Toistaiseksi kukaan ei ole onnistunut saamaan palkintoa, vaikka useita yrityksiä on ollut aina kaivonkatsonnasta kahvinpurujen liikutteluun ajatuksen voimalla.Järvinen, Risto K.: Kaivonkatsojia ja psyykikoita – Skepsiksen haaste sen kuin porskuttaa.  

Vuodesta 1996 tarjolla on ollut samansuuruinen humanoidistipendi, jonka saa humanoidi, joka noutaa sen itse ja suostuu samalla antamaan DNA-näytteen tai vastaavan todisteen siitä, että on avaruusolento. Samassa yhteydessä Skepsis tarjoutui lyömään vedon lääketieteen tohtori Rauni-Leena Luukanen-Kilden kanssa. Luukanen-Kilde olisi saanut 10 000 markkaa, mikäli humanoidi olisi esiintynyt yleisölle vuoden 1998 loppuun mennessä. Muussa tapauksessa Luukanen-Kilde olisi joutunut maksamaan yhdistykselle 100 markkaa, ja Skepsis olisi vastavuoroisesti lähettänyt hänelle Skeptikko-lehden vuosikerran.

Seuran jäsenmäärä oli yli 1 900 jäsentä vuonna 2017. Yhdistyksen puheenjohtajana toimii Ville Aarnikko.

 Julkaisut 

Skeptikko-lehden lisäksi yhdistys on julkaissut yhdessä Tähtitieteellinen yhdistys Ursan kanssa neljä kirjaa: Paholaisen asianajaja (1989), Paholaisen asianajajan paluu (1997),  Ihmeellinen maailma (2001) ja Voiko se olla totta? (2017). Paholaisen asianajaja -kirja sisältää kymmenen artikkelia, joista seitsemän perustuu yhdistyksen talvella 1987–1988 järjestämiin asiantuntijaesitelmiin (muun muassa Matti Häyry, S. Albert Kivinen ja Raimo Tuomela). Niitä täydentävät Carl Saganin käännösartikkeli sekä Ilkka Tuomen ja Matti Virtasen käännösartikkelit. Kirjan artikkelit ovat nykyään saatavilla Skepsiksen verkkosivuilla.Paholaisen asianajajan paluu sisältää 17 artikkelia, ja sen kirjoittajia ovat muun muassa Nils Mustelin, Kari Enqvist, Timo Kaitaro, Veijo Saano ja Hannu Karttunen.Ihmeellinen maailma on artikkelisanakirja skeptismin piiriä sivuavista hakusanoista. Teos on julkaistu myös Skepsiksen verkkosivuilla.Voiko se olla totta? sisältää 12 artikkelia ja sen kirjoittajia ovat muun muassa Tiina Raevaara, Kari Enqvist, Arno Kotro ja Hannu Lauerma.

 Huuhaa-palkinto 

Huuhaa-palkinto on Skepsis ry:n Suomessa vuosittain myöntämä palkinto. Palkinto myönnetään taholle, jonka Skepsis katsoo kunnostautuneen näennäistieteen aseman vakiinnuttamisessa.

 Palkinnon saajat 

 1989 WSOY
 Pseudotieteen ja humpuukin pitkällisestä ja ansiokkaasta levittämisestä Suomessa.
 1990 Vantaan työväenopisto
 Astrologian ja grafologian opettamisesta tieteen valepuvussa.
 1991 Helsingin Dianetiikkakeskus ja muut Suomessa toimivat skientologijärjestöt
 Tieteen kaapuun verhoutuvan skientologian ja dianetiikan dogmeihin perustuvien tekstien ja kurssien markkinoinnista harhaanjohtavin keinoin.
 1992 ei annettu
 1993 Oulun tiedekeskus Tietomaa
 Yksipuolisen ja näennäiskriittisen UFO-näyttelyn pystyttämisestä ja harhaanjohtavasta markkinoinnista.
 1994 Yleisradion televisio-ohjelmat
 Epätieteellisten väitteiden kritiikittömästä esittämisestä asiaohjelmissa. ”Skepsiksen mielestä on oikein, että ihmisiä kiinnostavia aiheita ja ajassa liikkuvia liikkuvia ilmiöitä käsitellään televisio-ohjelmissa. Ohjelman tekijöiden ei kuitenkaan pitäisi edes sananvapauden nimissä tinkiä journalismin perusperiaatteesta, oikeiden tietojen välittämisestä. Myyttisiä uskomuksia koskevien väitteiden ohella ihmisillä on myös oikeus tietää, mihin nämä uskomukset perustuvat.”
 1995 Yleisradion FST:n Tulisielu-ohjelmasarja: sarjan tekijät, tuottaja ja vastaava ohjelmatoimittaja
 Kriittistä tiedettä kaihtavasta journalismista ja poikkeuksellisesta rohkeudesta nostaa mystiikka tieteen edelle.
 1996 Kirjayhtymä
 Terveydenhuollon opettaja Anja Rautajoen Terapeuttinen kosketus -kirjan julkaisemisesta Studia-kirjasarjassa. Perustelujen mukaan kirjan terapia perustui ihmisen kehoa ympäröiviin energiakenttiin ja -virtoihin, joiden olemassaoloa ei ole tieteellisesti osoitettu.
 1997 Yhteisesti kaikille niille uskomuslääkinnän tahoille, jotka hoitoja antaessaan tekevät asiakkaistaan tautidiagnooseja olematta kuitenkaan laillistettuja lääkäreitä tai hammaslääkäreitä.
 1998 Kunnonsuomalainen-liitteelle, joka julkaistaan osana Jyväskylässä ilmestyvää sanomalehti Keskisuomalaista.
 Jatkuvasta valetieteellisten väitteiden ja tutkittujen tosiasioiden sekä tietoa tarjoavan journalismin ja tekstimainonnan välisten rajojen hämärtämisestä. 
 1999 ei annettu
 2000 Akuutti-televisio-ohjelmaa tekevälle työryhmälle
 Uskomuslääkintää koskevan tiedon yksipuolisesta ja kritiikittömästä tarjoamisesta.
 2001 Allakka-liitteelle, jota julkaistiin osana Tampereella ilmestyvää sanomalehti Aamulehteä
 Kritiikittömien uskomuslääkintää käsittelevien artikkelien johdosta.
 2002 Lääkäreille, jotka käyttävät uskomuslääkinnän menetelmiä
 Koska uskomuslääkinnän menetelmiä ei ole tieteellisesti todennettu, voidaan niiden käyttöä sairauksien hoidossa ja diagnosoinnissa pitää hyvin vastuuttomana.
 2003 Minä olen -lehdelle ja etenkin sen verkkokaupalle
 Uskomattomasta innovatiivisuudesta, kekseliäisyydestä ja tarmosta tuoda markkinoille mitä ihmeellisimpiä ja tarpeettomimpia tuotteita, joiden toimivuutta ei ole tieteellisesti todennettu.
 2004 Teknillisen korkeakoulun bioprosessitekniikan laboratoriolle
 Kreationistisen opin esittämisestä luonnontieteellisenä seminaarina.
 2005 Varsinais-Suomen Kansanopistolle ja Räisälän kansanopistolle
 Pseudotieteellisen ja tieteen vastaisen aineiston sisällyttämisestä opetukseensa.
 2006 Palkinto myönnettiin kaikille niille, ”jotka apteekeissa, apteekkialan järjestöissä ja järjestöjen tiedotusvälineissä edistävät homeopaattisten valmisteiden myyntiä ja tarjoavat niitä varteenotettavaksi vaihtoehdoksi tutkimukseen perustuville lääkkeille”.
 ”Homeopaattisten valmisteiden vaikuttavuutta ei jatkuvasta tutkimustyöstä huolimatta ole kyetty toistettavasti osoittamaan. Homeopaattinen taustateoria ei ole yhteensopiva nykyisen fysiikan, kemian, biologian tai lääketieteen kanssa.”
 2007 Suomen Kinesiologiayhdistys ry:lle 
 Soveltavan kinesiologian menetelmien onnistuneesta levittämisestä suomalaisille kasvattajille.
 2008 Kustannus Oy Uusi Tielle
 Näennäistieteen levittämisestä julkaisemalla Tapio Puolimatkan kirjat Usko, tiede ja Raamattu ja Usko, tiede ja evoluutio.
 2009 Rokotusinfo ry:lle
 Yksipuolisen ja näennäiskriittisen rokotetiedon levittämisestä. Perustelujen mukaan Rokotusinfo levitti sellaista tietoa, joka oli suurimmaksi osaksi rokotteille kielteistä, ja kertoi omilla nettisivuillaan hyvin vähän rokotteiden myönteisistä vaikutuksista. 
 2010 Power Balance -rannekkeen maahantuojalle Pryme Sports Oy:lle ja laitteen myyjille
 Power Balance -rannekkeen väitettiin parantavan suorituskykyä urheilussa ja sillä uskoteltiin olevan myös tasapainoa parantava vaikutus. Rannekkeen tehon sanottiin perustuvan siinä olevaan hologrammiin. Skepsiksen mielestä kyseessä oli täysin tarpeeton laite, ja oli outoa, että ranteessa pidettävä esine vaikuttaisi ihmisen sisäkorvassa olevaan tasapainoelimeen millään tavoin.
 2011 Tavarataloketju J. Kärkkäiselle ansiokkaasti valtavirrasta poikkeavan Magneettimedia-lehden kustantamisesta. 
Skepsiksen mukaan ”lehden toimitukselta puuttuu paitsi taito lähdekritiikkiin, myös halu pysyä hyvissä journalistisissa käytännöissä” ja ”yleisön on voitava odottaa ilmaisjakelulehdeltäkin vastuuntuntoa silloin, kun liikutaan niinkin tärkeän aihepiirin kuin terveyden parissa”.
 2012 Valkee Oy:lle heikosti tutkitun terveystuotteen kirkasvalokuulokkeen ansiokkaasta markkinoinnista. 
Valmistajan mukaan kirkasvalokuuloke lievitti kaamosmasennusta korvien kautta aivoihin suunnatulla valolla. Laite sai presidentti Tarja Haloselta kunniamaininnan Innosuomi 2010 -keksintökilpailussa. Ylen MOT-ohjelmassa keväällä 2012 kuitenkin kyseenalaistettiin voimakkaasti tutkimusnäyttö kirkasvalokuulokkeen terveysvaikutuksista. 
 2013 GMO-vapaa Suomi -kansalaiskampanjalle, joka vastustaa geneettisesti muunneltuja viljely- ja rehukasveja. Kampanjan takana ovat muun muassa Kansalaisten Bioturvayhdistys ry, Luomuliitto ja Maan ystävät.
 Palkinto myönnettiin tieteellisen tiedon vääristelyn ja pelotteluun perustuvan keskustelutavan vuoksi. Skepsiksen mukaan kampanja levittää harhaanjohtavia väitteitä, jotka tiedeyhteisö on kumonnut sekä jättää huomioimatta kampanjan tarkoitusperiin soveltumattomia tutkimustuloksia.Skepsiksen Huuhaa-palkinto geenimuuntelun vastustajille. Yle.fi 4.12.2013
 2014 Suomen Terveysjärjestö ry
 ”Asiantuntijaksi tekeytymisestä ja terveysaiheisen keskustelun hämärtämisestä.” Suomen Terveysjärjestö, entiseltä nimeltään Suomen Luontaisterveyden Liitto, pyrki tuomaan edustajiaan julkisuuteen muun muassa ravitsemuksen, kilpirauhassairauksien ja homeopatian asiantuntijoina sekä toimi homeopatian ja muiden uskomushoitojen äänekkäänä puolestapuhujana. Skepsis katsoi yhdistyksen nimen olevan harhaanjohtava, koska yhdistyksen taustaideologia kumpusi lääketieteen ulkopuolelta, ja korosti julkisten terveysväitteiden esittäjien olevan aina suuressa vastuussa sanomisistaan.
 2015  MTV:lle ja Nelonen Medialle sekä tuotantoyhtiö Londurille Astral-TV ja Ennustaja-TV -ohjelmista
 ”Taikauskon ylläpitämisestä ja ihmisten epävarmuuden hyväksikäytöstä.” Ohjelmat houkuttelivat ihmisiä kysymään ennustajalta neuvoja tulevaisuuden tapahtumiin ja henkilökohtaisiin kriiseihin, kuten vakaviin sairauksiin, parisuhdeongelmiin tai työllistymiseen. Ohjelmiin soittaminen oli maksullista. Skepsiksen mielestä oli inhimillistä, että ihmiset kaipaavat vaikeissa tilanteissa neuvoja, mutta ihmisten epävarmuudella rahastaminen oli moraalisesti arveluttavaa. 
 2016 Keski-Pohjanmaan kansanopistolle
 "Humpuukikurssien järjestämisestä." Perusteluissa Skepsis korosti, ettei julkisin varoin tuettujen oppilaitosten tulisi antaa minkäänlaista sijaa näennäistieteen levittämiselle.
 2017 Suomen Energiahoitajat Oy:lle
 ”Pseudotieteellisten väitteiden esittämisestä ja asiakkaiden harhaanjohtamisesta.” Skepsis piti niin kutsuttujen energiahoitajien toimintaa erityisen moitittavana, koska vakaviin sairauksiin tarjottiin epämääräisiä hoitoja, ja toivoi, että uskomushoitojen valvontaa tehostava lainsäädäntö valmistuisi mahdollisimman pian.
 2018 Otavan tietokirjojen kustannusyksikölle
 ”Harhaanjohtavan ja pseudotieteellisen sisällön julkaisemisesta tietokirjoina.” Perusteluissa viitattiin Otavan kustantamaan erikoislääkäri Antti Heikkilän kirjaan Lääkkeetön elämä ja uusintapainoksena julkaistuun homeopaatti Ritva Lauraéusin kirjaan Homeopatiaa koko perheelle. 2019 Sähköä ilmassa -verkkosivustolle ja sen verkkokaupalle
 Matkapuhelimien ja niiden tukiasemien aiheuttamaksi väitettyjen harhaanjohtavien terveysväittämien esittämisestä ja näiden väittämien pohjalta kalliiden tuotteiden myymisestä. ”Esimerkiksi viiden litran purkki ’säteilyltä suojaavaa maalia’ maksaa sivustolla 270 euroa, ja puuvillakangas maksaa yli sata euroa metriltä.”
 2020 BEMER Finland
 ”erittäin kalliiden pseudotieteellisten tuotteiden myynnistä” Skepsis kertoi tiedotteessaan haluavansa vuoden Huuhaa-palkinnolla herättää keskustelua viranomaisten mahdollisuudesta puuttua lääketieteen ulkopuolisten hoitojen ja hoitolaitteiden harhaanjohtavaan markkinointiin.
2021 ei annettu
2022 Aavedata-ryhmälle
 ”pseudotieteellisten tutkimusmenetelmien popularisoimisesta”
2023 ei annettu
2024 Eiran sairaalalle ja Mehiläinen-konsernille
 vyöhyketerapian ja kraniosakraaliterapian kaltaisten uskomushoitojen tarjoamisesta osana palveluvalikoimaa Skepsiksen mukaan ”uskomushoitojen tarjoaminen lääkäri- ja sairaanhoitopalvelujen yhteydessä luo kuluttajille harhaanjohtavia mielikuvia uskomushoitojen tehosta ja pseudotieteellisten teorioiden uskottavuudesta ja rapauttaa luottamusta lääketieteeseen”. Huuhaa-palkinnon julkistamisen jälkeen Mehiläinen poisti kraniosakraaliterapiaa käsittelevän verkkosivunsa.

 Sokrates-palkinto 

Vastapainoksi Huuhaa-palkinnolle perustettiin vuonna 1995 Sokrates-palkinto, joka voidaan antaa tunnustuksena Skepsiksen toimenkuvaan kuuluvien asioiden ja sokraattisen järkiperäisen ajattelun edistämisestä.

 Palkinnon saajat 

 1995 Lehtori Sini Hirsikangas-Huttunen (Karjaan lukio)
 Monivuotisesta tuloksellisesta työstä nuorisokasvatuksen parissa.
1996 Tähtitieteellinen yhdistys Ursa
 75 vuotta jatkuneesta tieteen popularisoinnista ja harrastustoiminnan edistämisestä.
 1997 Radiomafia
 Rationaalista ajattelua herättävästä ohjelmapolitiikasta.
 1998 Toimittaja Kimmo Pietiläinen
 Ansiokkaasta työstään suomentajana ja kirjankustantajana tieteellisen maailmankuvan levittämisessä.
 1999 Yliopisto-lehti
 Poikkeuksellisen ansiokkaan tieteestä tiedottamisen johdosta.
 2000 —
 2001 Luku-Suomi-hanke 
 Koululaisten luku- ja kirjoitustaidon edistämiseen pyrkivästä toiminnasta.
 2002 —
 2003 Tiedekeskus Heureka
 Poikkeuksellisen ansiokkaasta tieteellisen tiedon ja maailmankuvan levittämisestä yleiseen tietoisuuteen.
 2004  Helsingin Sanomain Tiede- ja luonto -sivujen toimitus 
 Tasapainoisesta ja asiallisesta tiedeuutisoinnista.
 2005 Suomen Mielenterveysseura
 Tiedotus- ja valistustyöstä sekä uskomushoitoihin kohdistamastaan kritiikistä.
 2006 Jan Rydman
 "Jan Rydman on omissa kirjoituksissaan usein arvostellut tieteen nimissä esitettyjä pseudotieteellisiä käsityksiä ja puolustanut rationaalista ajattelua."
 2007 Dosentti Marjaana Lindemanille ja hänen tutkimusryhmälleen
 Perusteluna kriittisen ajattelun leviämisen edistäminen.
 2008 Toimittaja Kirsi Virtanen
 Rationaalisen ajattelun edistämisestä radio-ohjelmissaan.
 2009 Akatemiaprofessori Kari Enqvist
 Ansiokkaasta tieteellisen tiedon popularisoinnista ja tieteellisen maailmankuvan yleiseen tietoisuuteen leviämisen edistämisestä.
 2010 Esko Valtaoja
 Ansiokkaasta tieteellisen maailmankuvan levittämisestä.
 2011 Ylen Galaxi-ohjelma
 Aivokeskus-osion esittämisestä.
 2012 —
 2013 Helsingin yliopiston tiedeviestinnän opintokokonaisuudelle
 Sellaisen koulutuksen järjestämisestä, joka kaventaa tutkimuksen ja muun yhteiskunnan välistä rajaa  ja sen varmistamisesta, että tutkijat osaavat viestiä tieteestä ja sen tuloksista kansantajuisesti.
 2014 Luonnontieteellinen museo
 ”Ekologiaa ja evoluutiota koskevan tiedon elämyksellisestä välittämisestä aina uusille suomalaissukupolville.”
 2015 Tiede-lehti 
 ”Tiede''-lehti on ilmestynyt nyt 35 vuotta, mikä on muuttuvassa mediamaailmassa kunnioitettava saavutus.”
 2016 Dosentti Minna Huotilainen
 ”Aivotutkimuksen tulosten aktiivisesta esittelemisestä julkisuudessa ja tieteen äänen tuomisesta sosiaaliseen mediaan.”
 2017 Suomen kirjastoseuralle ja siten kaikille suomalaisille kirjastoille
 ”Yleissivistyksen, lukutaidon ja tiedon tasa-arvoisen saatavuuden puolesta tehdystä työstä.”
 2018 Dosentti Jussi Tammisola
 2019 Professori Marina Heinonen
 2020 Professori Juhani Knuuti
 ”Ansiokkaasta tiedeviestinnästään ja rohkeudestaan esiintyä julkisuudessa omalla persoonallaan.”
 2025 Ravitsemusterapeutti Reijo Laatikainen
 ”Esimerkillisestä ravitsemustutkimuksen popularisoinnista sekä ravitsemukseen liittyvien väitteiden käsittelystä.”

 Nils Mustelinin Rahasto 

7. huhtikuuta 2004 perustetun Nils Mustelinin Rahaston tarkoituksena on antaa taloudellista tukea Skepsiksen toimialaan liittyvään tieteelliseen työhön ja julkaisutoimintaan. Rahasto on perustettu kenties tunnetuimman suomalaisen skeptikon Nils Mustelinin muistoa kunnioittamaan.

 Skepsis ja uskonto 

Kun Skepsis perustamisensa jälkeen pyrki Tieteellisten seurain valtuuskunnan jäseneksi, pääsy evättiin, koska yhdistyksellä ei ollut tieteellistä neuvottelukuntaa. Tämän vuoksi seuraavaan hakemukseen nimettiin neuvottelukunta, jossa oli mukana muun muassa yliopistojen rehtoreita. Neuvottelukunnassa oli alun perin mukana myös kaksi teologia. Yhdistyksen kunniapuheenjohtaja Ilpo V. Salmi on todennut, että nykyisin tätä ”ongelmaa” ei enää ole.

Uskonto on ollut Skepsikselle vaikea kysymys. ”Koska joudumme jatkuvasti ottamaan kantaa erilaisiin uskomuksiin, niin miksi emme ottaisi kantaa kaikkein suurimpaan uskomukseen – uskontoon?” Jussi K. Niemelä on sanonut: ”Skepsiksen pitäisi edelleen tarkastella kriittisesti paitsi paranormaaleja ilmiöitä, uskomushoitoja ja akateemista huuhaata niin myös uskontoja, sikäli kun niiden väittämät tulevat tieteen alueelle tai ovat ristiriidassa parhaan saatavilla olevan luonnontieteellisen tiedon kanssa.”

 Puheenjohtajat 
 S. Albert Kivinen 1987–1989
 Nils Mustelin 1989–1992
 Lauri Gröhn 1993 
 Veli Toukomies 1994
 Ilpo V. Salmi 1995–1998
 Jukka Häkkinen 1999–2003
 Matias Aunola 2004–2007
 Pertti Laine 2008–2012
 Otto Mäkelä 2013–2019
 Denis Galkin 2020–2021
 Otto Mäkelä 2022–2023
 Ville Aarnikko 2024–

 Lähteet 

 Kirjallisuutta 






 Aiheesta muualla 

 Skepsiksen kotisivut.
 Skepsiksen YouTube-kanava.
 Huuhaa- ja Sokrates-palkinnot.


Luokka:Skeptikkojärjestöt
Luokka:Suomalaiset tiedeyhdistykset